Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 2/1998. (VII. 6.) FVM rendelet által meghatározott búzatámogatást — egyéni gazdák kaphatnak meg, s esetükben a „gazdálkodó szervezet” és a magánszemély jövedelmi és egyéb
Paragraph Index: 1161

2/1998. (VII. 6.) FVM rendelet által meghatározott búzatámogatást — egyéni gazdák kaphatnak meg, s esetükben a „gazdálkodó szervezet” és a magánszemély jövedelmi és egyéb viszonyai egybeeshetnek. A másik érvelés az üzleti titok védelmén alapulhat, arra hivatkozva, hogy a pályázatban foglalt, illetve a támogatás felhasználására vonatkozó adatok titokban tartásához a pályázónak méltányolható — kereskedelmi, pénzügyi — érdeke fűződik. Álláspontom szerint egyéni gazdák esetében nem jelenti a személyes adatok védelméhez való jog sérelmét, ha a nyilvánosság csakis az elnyert támogatással összefüggésben, a támogatás mértékére, feltételeire, illetve a feltételek teljesítésére szűkítve, az érintettre mint gazdálkodóra vonatkozik. Az üzleti titok pedig a közérdekű adatok nyilvánosságával szemben nem élvez elsőbbséget, a közérdekű adatok titokban maradásához nem fűződhet méltányolható üzleti érdek. A fentiek alapján tehát nemcsak a pályázati feltételek, valamint a hivatkozott jogszabályokban foglalt adatok tekintendők közérdekű — tehát bárki számára megismerhető — adatnak, hanem a támogatásban részesülő gazdák részéről a kiírási feltételeknek való megfelelésre, illetve a megítélt támogatás feltételeinek teljesítésére vonatkozó adatok is. Ugyanakkor e nyilvánosság nem vonatkozik az eredménytelenül pályázókra, az ő adataik titokban tartásához méltányolható érdekek fűződhetnek. Úgy vélem, a fentiekben kifejtett követelményeket kielégítené egy olyan megoldás, ha — közérdekű adatkérésre — a Hivatal illetékes vezetője írásban nyilatkozik arról, hogy a szóban forgó pályázók (akinek a kiléte és támogatott tevékenysége vagy beruházása amúgy is ismert) vajon teljes egészében megfeleltek-e a pályázati kiírásban foglalt feltételeknek, illetőleg kaptak-e teljes vagy részleges felmentést a feltételek teljesítése alól; ha kaptak, milyen indokok alapján, milyen felmentést kaptak, illetőleg ha csak részben feleltek meg a pályázati feltételeknek, milyen tekintetben nem feleltek meg. Ha pedig a támogatásban részesült pályázó a megadott határidőre nem tett eleget vállalt kötelezettségének, a Hivatal illetékese a közérdekű adatkérés teljesítése során írásban közli ennek tényét (és esetleges indokát) az adatkérővel. Ez a megoldás megítélésem szerint alkalmas arra, hogy a közérdekű adatkérő számára ellenőrizhetővé tegye a közpénzek felhasználásának gyakorlatát, az esetleges visszaéléseket, ugyanakkor biztosítja az egyéni gazdákra vonatkozó személyes adatok védelmét, valamint az üzleti titkok megőrzését. Ezen túlmenően, a közérdekű adatok nyilvánosságára vonatkozó rendelkezések kettős kötelezettséget rónak az adatkezelőre: egyfelől rendszeresen közzé vagy más módon hozzáférhetővé kell tennie a tevékenységével kapcsolatos és a birtokában lévő adatfajtákra vonatkozó adatokat, másfelől teljesítenie kell a közérdekű adatok megismerésére irányuló kérelmeket. Ebből következően a hivatkozott kormányrendeletben előírt évi egyszeri közzététel nem jelenti azt, hogy a közzétett vagy a következő évben közzétenni tervezett adatok csakis az évi egyszeri közzététel idején és az ott közölt adattartalommal nyilvánosak. Javasoltam a Hivatalvezető Úrnak, hogy a fentebb kifejtettek figyelembevételével a Zala Megyei Földművelésügyi Hivatal illetékes munkatársai egyezzenek meg a kérelmezővel a konkrét adatszolgáltatás tartalmában és formájában. Egyúttal felhívom szíves figyelmét a szóban forgó esettel kapcsolatban arra, hogy Önnek mint a sajtó képviselőjének fokozottan kell ügyelnie arra, hogy a közérdekű adatok nyilvánosságához való jog (más szóval: az információszabadság), a sajtószabadság, valamint a személyes adatok védelméhez fűződő jog (másként: az információs önrendelkezés), továbbá az üzleti titok tiszteletben tartásához fűződő jogos érdekek konfliktusaiban is megtalálja a nyilvánosságra hozható adatok helyes arányát és tartalmát, s tudatosan alkalmazza az adatkezelésre vonatkozó írott és íratlan szabályokat, etikai normákat. Budapest, 1998. november 2. Üdvözlettel: Dr. Majtényi László (656/A/1998) 1999/79/II. szám [Állásfoglalás: a rendőrségnek nyújtott támogatások összege közérdekű adat, a támogató kiléte viszont általában nem] [...] Budapest Tisztelt Ügyvéd Úr! A rendőrségi támogatásokról szóló beadványával kapcsolatosan az alábbiakról tájékoztatom: A személyes adatok védelméről és a közérdekű adatok nyilvánosságáról szóló 1992. évi LXIII. tv. szerint „közérdekű adat az állami vagy helyi önkormányzati feladatot, valamint a jogszabályban meghatározott egyéb közfeladatot ellátó szerv vagy személy kezelésében lévő, a személyes adat fogalma alá nem eső adat, továbbá a 19. § (1) bekezdése szerint az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv és személy a feladatkörébe tartozó ügyekben — ideértve a gazdálkodásával kapcsolatos ügyeket is — köteles elősegíteni a közvélemény pontos és gyors tájékoztatását”. Mindezek alapján megállapítható, hogy a rendőrséghez befolyt támogatások összege valóban közérdekű adat. Ez azonban csak a támogatás tényére és összegére vonatkozik, és nem jelenti azt, hogy a támogatók személye is nyilvánosságra hozható. Helytálló az ORFK Főkapitányi Titkárságának válasza, melyben az adományozók nyilatkozatához kötik az adatszolgáltatást. A magánszemély támogatók adatai személyes adatok, az adatvédelmi törvény 8. § (1) bekezdése pedig kimondja, hogy „az adatok akkor továbbíthatók, ha az érintett ahhoz hozzájárult, vagy törvény azt megengedi”. Jelen esetben ilyen törvényi felhatalmazás nincs, tehát mindenképpen elengedhetetlen az érintettek beleegyezése. A cégek és alapítványok nem tartoznak az adatvédelmi törvény hatálya alá, azonban esetükben a nyilatkozat azért szükséges, mert az általuk adott támogatás összege üzleti titok körébe tartozónak minősülhet. Közérdekű adat továbbá a támogatások módja is, a kapott eszközök kimutatása, természetesen ez is az adományozók nevesítése nélkül. A rendőrség a demokratikus államberendezkedés egyik legfontosabb alappillére, és a közigazgatás működésének tisztasága megköveteli, hogy az állampolgárok mindenkor tisztában legyenek annak működésével. Az Alkotmánybíróság

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes